Diari Oficial de la Generalitat Valenciana


Sumari del DOGV 9847, del 13-05-2024 (2024/4190)

RESOLUCIÓ de 26 d'abril de 2024, de la Vicepresidència Primera i Conselleria de Cultura i Esport, per la qual es convoquen, per a 2024, les subvencions per a museus i col·leccions museogràfiques permanents reconegudes i béns mobles de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9847

Data del DOGV
:   13-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/4190


Data del document
:   26-04-2024

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport

RESOLUCIÓ de 26 d'abril de 2024, de la Vicepresidència Primera i Conselleria de Cultura i Esport, per la qual es convoquen, per a 2024, les subvencions per a museus i col·leccions museogràfiques permanents reconegudes i béns mobles de la Comunitat Valenciana. [2024/4190]  
La Constitució Espanyola establix en l'article 46 que els poders públics han de garantir la conservació i promoure l'enriquiment del patrimoni històric, cultural i artístic dels pobles d'Espanya i dels béns que l'integren. Segons el seu article 9.2, correspon a estos facilitar la participació de tots els ciutadans en la vida cultural.  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, modificat per Llei orgànica 1/2006, de 10 d'abril, establix en l'article 49.1.4t la competència exclusiva de la Generalitat en matèria de cultura.  
L'Orde 28/2017, de 6 de juliol, de la Conselleria d'Educació, Investigació, Cultura i Esport, va aprovar les bases reguladores per a la concessió de subvencions per a museus i col·leccions museogràfiques permanents reconegudes i béns mobles de la Comunitat Valenciana (DOGV 8081/11.07.2017), amb la finalitat de cofinançar treballs que tinguen com a objectiu la modernització, conservació, equipament i adequació d'infraestructures de museus i col·leccions museogràfiques permanents reconegudes, així com la restauració dels béns mobles inventariats de la Comunitat Valenciana. Les subvencions s'emmarquen en el Pla estratègic de subvencions 2024-2026 de la Vicepresidència Primera i Conselleria de Cultura i Esport, i es dicten de conformitat amb els preceptes dels articles 2.1 i 2.2 de la Llei 38/2003, de 17 de novembre, general de subvencions (LGS); del Reial decret 887/2006, de 21 de juliol, que aprova el Reglament general de subvencions (RGS); de l'article 41 la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com en la Llei 18/2018, de 13 de juliol, de la Generalitat, per al foment de responsabilitat social, desplegada pel Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, d'acord amb el Decret 186/2023, de 17 d'octubre, del Consell, d'aprovació del Reglament orgànic i funcional de la Vicepresidència Primera i Conselleria de Cultura i Esport, d'acord amb la disposició final tercera de l'Orde 28/2017, de 6 de juliol, que aprova les bases reguladores d'esta convocatòria, en virtut de les facultats que em conferix l'article 28 de la Llei 5/1983, de 30 de desembre, del Govern Valencià, resolc:  
  
  
Primer. Convocatòria  
Es convoquen per al 2024 subvencions per a cofinançar la modernització, conservació, equipament i adequació de les infraestructures de museus i col·leccions museogràfiques permanents reconegudes, així com la restauració de béns mobles inventariats de la Comunitat Valenciana.  
La present convocatòria es regula mitjançant l'Orde 28/2017, de 6 de juliol, de la Conselleria d'Educació, Investigació, Cultura i Esport (DOGV 8081, 11.07.2017), per la qual s'establixen les bases reguladores de les subvencions per a la modernització, conservació, equipament i adequació d'infraestructures de museus i col·leccions museogràfiques permanents reconegudes, així com la restauració dels béns mobles inventariats de la Comunitat Valenciana.  
  
Segon. Actuacions i despeses subvencionables  
1. Seran subvencionables les actuacions que contribuïsquen a la modernització, conservació, equipament i adequació de les instal·lacions per a millorar les condicions expositives, de seguretat, d'emmagatzematge i de restauració del patrimoni moble depositat en els museus i col·leccions museogràfiques inclosos en el Sistema Valencià de Museus, que hagen sigut desenvolupades a partir del dia 1 de gener de 2024.  
  
2. Queden excloses d'esta convocatòria les actuacions següents:  
a) Activitats cofinançades per la Generalitat o algun dels ens públics d'esta.  
b) Les promogudes o organitzades per beneficiaris de subvencions per concessió directa de la Generalitat Valenciana.  
c) Aquelles el contingut de les quals estiga clarament previst en altres convocatòries de la Generalitat Valenciana.  
3. Tindran la consideració de gastos subvencionables els destinats a la realització d'actuacions per a les quals es concedix la subvenció que corresponguen als conceptes esmentats en l'article 2 de l'Orde 28/2017, de 6 de juliol, per la qual s'establixen les bases reguladores d'esta convocatòria, i que s'hagen relacionat i quantificat en la memòria descriptiva del projecte a què es referix l'article quint, apartat 3d, d'esta convocatòria.  
4. S'establixen expressament com a prioritats de valoració aquelles sol·licituds que incorporen justificació que les adquisicions, prestacions de servicis, renovacions o restauracions objecte de subvenció les efectuen entitats o empreses que promoguen la igualtat efectiva d'oportunitats entre dones i hòmens i la inserció de persones amb diversitat funcional mitjançant l'acreditació d'un dels mitjans, o de diversos, que establix el Decret 118/2022, de 5 d'agost, del Consell, pel qual s'aprova la inclusió de clàusules de responsabilitat social en la contractació pública i en les convocatòries d'ajudes i subvencions.  
  
  
Tercer. Sol·licituds  
1. Termini de presentació  
El termini de presentació de les sol·licituds serà de deu dies a comptar de l'endemà de la publicació d'esta resolució en el Diari Oficial de la Generalitat Valenciana.  
2. Sol·licitud  
Les sol·licituds hauran de ser subscrites per les persones que ostenten la representació legal en cada cas segons la normativa d'aplicació, exclusivament mitjançant l'accés a l'apartat de servicis en línia, de la seu electrònica de la Generalitat, accessible a través de l'adreça https://www.gva.es/va/inicio/procedimientos'id\_proc=1576. Per a fer-ho, haurà de disposar d'algun dels sistemes de firma electrònica admesos i que figuren en la seu electrònica de la Generalitat a nom de l'entitat sol·licitant, https://sede.gva.es.  
La presentació de sol·licituds amb altres mitjans, o mitjançant l'accés a un URL diferent de les anteriors, serà motiu d'exclusió.  
3. Les notificacions i comunicacions es practicaran únicament amb mitjans electrònics, de conformitat amb els articles 14.2, 41 i 43 de la Llei 39/2015.  
4. La sol·licitud s'enviarà per mitjà de la seu electrònica de la Generalitat en els termes de l'apartat dos. La presentació de la sol·licitud presencialment serà objecte de requeriment perquè s'esmene amb la presentació electrònica d'esta. A este efecte, es considerarà com a data de presentació de la sol·licitud aquella en la qual s'haja fet la rectificació. En tot cas, no es consideraran presentades les sol·licituds realitzades per una via diferent de la indicada, d'acord amb els articles 14.2 i 16.8 de la Llei 39/2015.  
5. La sol·licitud s'atindrà al que s'indica en l'article 5 de l'Orde 28/2017, de 6 de juliol, de la Conselleria d'Educació, Investigació, Cultura i Esport (DOGV 8081, 11.07.2017), per la qual s'establixen les bases reguladores de les subvencions per a la modernització, conservació, equipament i adequació d'infraestructures de museus i col·leccions museogràfiques permanents reconegudes, així com la restauració dels béns mobles inventariats de la Comunitat Valenciana.  
  
6. S'aproven els documents que s'adjunten com a annexos.  
7. Documents que cal aportar  
La presentació de sol·licituds per a optar a les ajudes implica l'acceptació expressa i formal de les bases de la convocatòria, i caldrà aportar-hi els documents següents:  
a) Sol·licitud general de subvenció. S'omplirà en el moment de sol·licitar la subvenció a través del formulari electrònic, en el qual es faran constar, en els seus diferents apartats, les dades relacionades amb la subvenció sol·licitada, com ara: el sol·licitant, el representant, les notificacions, el lloc de l'activitat, les dades bancàries, la declaració d'ajudes sol·licitades o rebudes i la consulta de servicis interactius.  
  
b) En el cas que el sol·licitant siga un nou perceptor i vulga rebre l'import de la subvenció en un compte no donat d'alta en el sistema de comptabilitat de la Generalitat Valenciana o hi haja hagut variació en les dades identificatives, haurà d'accedir al tràmit automatitzat PROPER, procediment per a tramitar les altes, modificacions i baixes de les domiciliacions bancàries, https://cutt.ly/KMIpaiK. Si el compte ja està donat d'alta en el sistema de comptabilitat de la Generalitat Valenciana, només caldrà omplir el número de compte en l'apartat e de la sol·licitud general de subvencions.  
c) Instància omplida d'acord amb l'annex de la present orde (annex I) https://cutt.ly/FwZzD2ah, disponible en la guia PROP electrònica accessible mitjançant el portal de la Generalitat Valenciana www.gva.es.  
  
d) Certificat de l'acord per a la sol·licitud de l'ajuda i compromís de finançament del 100 % de les actuacions sol·licitades. Els ajuntaments i altres entitats sol·licitants ho acreditaran amb certificat de l'acord adoptat al respecte segons l'annex II, https://cutt.ly/zwZzFcIl.  
e) Memòria descriptiva del projecte per al qual se sol·licita la subvenció, firmada pel tècnic o per la tècnica competent, en la qual s'especifiquen la necessitat i els objectius de la proposta, la manera d'aconseguir-los, així com el programa d'activitats que en garantisca l'execució.  
f) En cas d'oposició, mitjançant l'apartat h del formulari general de subvenció, al fet que l'òrgan gestor obtinga directament informació sobre el compliment de les seues obligacions tributàries i amb la Seguretat Social a través de la Plataforma Autonòmica d'Interoperabilitat, el sol·licitant estarà obligat a aportar un certificat acreditatiu d'estar al corrent en el compliment de les seues obligacions tributàries amb l'AEAT, amb l'ATV i amb la Seguretat Social.  
g) En el cas de restauració de béns mobles declarats béns d'interés cultural, de conformitat amb l'article 41.2 de la Llei 4/1998, d'11 de maig, de patrimoni cultural valencià, caldrà aportar:  
1. Memòria de l'estat de conservació del bé i estudi relatiu als valors històrics i culturals redactats per un tècnic competent.  
2. Projecte d'intervenció en el qual s'indiquen les tècniques, materials i processos que s'han d'utilitzar i el lloc on s'efectuaran.  
3. Acreditació de la capacitat tècnica i professional de les persones que hagen de dirigir i dur a terme la intervenció.  
4. Quan, per a restaurar-lo, siga necessari el trasllat o el depòsit temporal del bé que s'ha de restaurar, una comunicació a la conselleria competent en matèria de cultura amb indicació de la destinació del bé i el caràcter temporal del trasllat.  
h) A més, en cas de tractar-se d'una fundació o associació sense ànim de lucre, s'adjuntarà un certificat de la inscripció en el registre corresponent i una còpia dels estatuts de l'entitat, si es tractara de la primera vegada que sol·licita la subvenció, o de la modificació d'estos, en cas d'haver-se'n produït alguna des de l'última convocatòria en la qual haja concorregut.  
8. Esmena de la sol·licitud  
D'acord amb el que s'establix en l'article 68 de la Llei 39/2015, d'1 d'octubre, del procediment administratiu comú de les administracions públiques, si la sol·licitud no complix amb els requisits exigits, es requerirà l'interessat perquè en el termini de 10 dies esmene la falta o adjunte els documents preceptius, i se li indicarà que, si no ho fa així, es considerarà que ha desistit de la seua petició, amb la resolució prèvia que s'haurà de dictar en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
Quart. Beneficiaris  
1. Podran sol·licitar estes subvencions:  
a) Els titulars dels museus i col·leccions museogràfiques permanents, reconegudes d'acord amb el que s'establix en la Llei 4/1998, d'11 de juny, de la Generalitat Valenciana, del patrimoni cultural valencià, i en l'Orde de 6 de febrer de 1991, de la Conselleria de Cultura, Educació i Ciència, per la qual es regula el reconeixement de museus i col·leccions museogràfiques permanents.  
b) Els ajuntaments, entitats locals, fundacions i associacions sense ànim de lucre titulars de béns mobles inclosos en l'Inventari general del patrimoni cultural valencià.  
2. Els beneficiaris han de complir amb els requisits i les obligacions que establix l'article 5.2 de les bases reguladores d'esta convocatòria.  
  
Quint. Finançament de les subvencions  
L'import previst per a la dotació d'estes ajudes serà d'1.193.877,58 euros, que serà satisfet amb càrrec a l'aplicació pressupostària V54808535.454A00.7, línia S0302 «Ajudes a museus i col·leccions museogràfiques de la Comunitat Valenciana», del pressupost de la Generalitat Valenciana per a 2024.  
  
Sext. Criteris de valoració i quantia de la subvenció  
El projecte el valorarà la comissió d'avaluació i valoració prevista en l'article 7 de l'orde de bases, d'acord amb els criteris que s'indiquen a continuació, als quals s'incorporen en la present convocatòria els criteris en l'apartat 2 del punt I de l'annex I del Decret 118/2022, de 5 d'agost, del Consell, pel qual s'aprova la inclusió de clàusules de responsabilitat social en la contractació pública i en les convocatòries d'ajudes i subvencions, i la puntuació màxima global de cada sol·licitud serà de 10 punts.  
1. Es valorarà el caràcter innovador de les actuacions, el nivell científic i la qualitat en la presentació d'estes. La puntuació màxima serà de fins a 4 punts:  
a) Actuacions que promoguen l'aplicació de noves tecnologies: 1 punt.  
b) Actuacions que innoven l'àrea expositiva: 1 punt.  
c) Actuacions que incloguen l'estudi i la catalogació de les col·leccions amb criteris científics: 1 punt.  
d) Actuacions que fomenten el bon estat de conservació i protecció dels fons: 1 punt.  
2. Es valoraran les actuacions que milloren la connexió de la institució amb el seu territori, amb la finalitat de reforçar els vincles amb el seu entorn i ampliar la seua projecció. La puntuació màxima serà de fins a 2 punts.  
a) Actuacions en les quals es propose, a través de l'exposició dels fons, la relació i la protecció activa del paisatge cultural del qual formen part: 1 punt.  
b) Actuacions en les quals es potencie la conservació del patrimoni moble de l'entorn a través de la restauració dels fons: 1 punt.  
  
3. Es valorarà la memòria de la gestió del museu de l'any precedent (anualitat completa): exposicions, restauracions, gestió informàtica de fons i l'impacte cultural, científic i social d'estes activitats.  
  
La puntuació màxima d'este apartat serà de fins a 2 punts.  
a) Realització d'exposicions i/o restauracions de fons i el seu impacte: 1 punt.  
b) Actualització d'inventaris i catalogació de fons i el seu impacte: 1 punt.  
4. Es valorarà l'horari d'obertura al públic (anualitat anterior). La puntuació màxima serà de fins a 1 punt.  
a) Per als museus:  
- Entre 15 i 30 hores setmanals: 0,5 punts  
- Més de 30 hores setmanals: 1 punt.  
b) Per a les col·leccions museogràfiques permanents:  
- Entre 5 i 15 hores setmanals: 0,5 punts.  
- Més de 15 setmanals: 1 punt.  
5. Es valorarà el nombre de visitants anuals, segons l'estadística de l'anualitat precedent. La puntuació màxima serà de fins a 1 punt:  
  
- Fins a 10.000 visitants: 0,5 punts.  
- Més de 10.000 visitants: 1 punt.  
Una vegada valorades totes les sol·licituds d'acord amb l'apartat anterior, es concedirà a cada beneficiari un import la quantia del qual serà proporcional a la puntuació obtinguda, i l'import concedit no podrà superar el 80 % de l'import total del projecte. A més, l'import màxim de la subvenció concedida per beneficiari és de 10.000,00 euros.  
  
L'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, ni el límit establit en les bases d'esta convocatòria perquè estes tinguen la consideració d'ajudes de minimis.  
  
Sèptim. Justificació i pagament de l'import de la subvenció  
1. La justificació del compliment de les actuacions subvencionades es farà mitjançant l'aportació del compte justificatiu del gasto realitzat, de conformitat amb el que es preveu en l'article 14 de les bases reguladores i l'annex III.  
2. El termini de presentació de la documentació esmentada finalitza el 10 de novembre de 2023 i es podrà ampliar de conformitat amb l'article 70 del Reial decret 887/2006, de 21 de juliol, pel qual s'aprova el Reglament de la Llei general de subvencions.  
3. El compte justificatiu ha d'anar acompanyat de la documentació indicada en l'apartat 3 de l'article 14 de les bases reguladores, de conformitat amb el model de l'annex III, disponible en l'enllaç, https://cutt.ly/owZzFAuf. En cas que el sol·licitant no autoritze la consulta del compliment de les obligacions tributàries autonòmiques i estatals, així com de la Seguretat Social, haurà d'aportar els documents que s'enumeren en l'annex III, apartat c.  
4. El beneficiari haurà de complir les obligacions establides en l'article 12 de les bases reguladores d'estes ajudes. En el cas de les entitats locals, és requisit previ al pagament de les subvencions concedides estar al corrent en el compliment de l'obligació de rendició dels seus comptes anuals davant de la Sindicatura de Comptes o de la conselleria competent, d'acord amb el que s'establix en l'article 199 de la Llei 8/2010, de 23 de juny, de la Generalitat, de règim local de la Comunitat Valenciana.  
  
5. La proposta de pagament de la subvenció es farà per part de l'òrgan concedent, una vegada comprovat que el beneficiari es troba al corrent del compliment de les seues obligacions tributàries estatals i autonòmiques i davant de la Seguretat Social, i que no és deutor per procediment de reintegrament de subvencions.  
6. Les administracions locals hauran d'acreditar el compliment de l'art. 31 de la Llei 38/2003, de 17 de novembre, general de subvencions, que obliga els beneficiaris, quan l'import del gasto subvencionable supere les quanties del contracte menor establides en la Llei 9/2017, de 8 de novembre, de contractes del sector públic, a sol·licitar com a mínim tres ofertes de diferents proveïdors amb caràcter previ a la contractació del compromís per a la prestació del servici o el lliurament del bé, amb excepció de les prestacions que, per les característiques especials dels gastos subvencionables, no hi haja en el mercat un nombre d'entitats suficient que els subministren o els presten, excepte el gasto que s'haja efectuat amb anterioritat a la sol·licitud de la subvenció.  
  
  
Octau. Pla de control  
El pla de control per a la comprovació material de la realització efectiva de l'activitat es durà a terme d'acord amb els criteris que es fixen en l'article 16 de les bases reguladores.  
  
Nové. Resolució i publicitat  
El termini màxim per a tramitar, resoldre i notificar la resolució del procediment de concessió serà de sis mesos a comptar de la data de publicació de la present convocatòria. Transcorregut este termini sense que s'haja notificat la resolució expressa, les sol·licituds es consideraran desestimades per silenci administratiu, de conformitat amb el que disposa la Llei 39/2015, d'1 d'octubre, del procediment administratiu comú de les administracions públiques.  
A l'efecte de publicitat de les subvencions, es remetrà a la Base de dades nacional de subvencions informació sobre les resolucions de concessió que recauen en els termes establits en l'article 20 de la Llei 38/2003, de 17 de novembre, general de subvencions i amb les excepcions previstes en l'apartat 8 d'este article. Esta informació es remetrà als mateixos efectes a la Base de dades regional de subvencions.  
  
  
Dècim. Protecció de dades  
El sol·licitant de la present subvenció reconeix el sotmetiment de qualsevol activitat de tractament de dades de caràcter personal al Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i pel qual es deroga la Directiva 95/46/CE, així com a la Llei orgànica 3/2018, de 5 de desembre, de protecció de dades personals i garantia dels drets digitals. El responsable del tractament de les dades que s'arrepleguen durant la tramitació i gestió de la sol·licitud de subvenció és la Vicepresidència Primera i Conselleria de Cultura i Esport. El sol·licitant disposa de la possibilitat d'exercir els seus drets d'accés, rectificació, supressió, oposició, limitació al tractament, portabilitat i no ser objecte d'una decisió basada únicament en el tractament automatitzat, tot això a través de les vies legalment previstes, així com de reclamar davant l'Agència Espanyola de Protecció de Dades en cas de considerar que no s'han atés els seus drets o que s'ha vulnerat el tractament de les seues dades personals, amb la comunicació prèvia al delegat de Protecció de Dades de la Generalitat.  
En cas que la sol·licitud presentada i els documents que s'hi adjunten incloguen dades de tercers, el sol·licitant haurà d'informar-los de la comunicació d'estes dades a la Vicepresidència Primera i Conselleria de Cultura i Esport, per al seu tractament, d'acord amb el que s'ha exposat.  
  
  
Onzé. Règim normatiu aplicable  
La concessió d'estes subvencions es tramitarà en règim de concurrència competitiva. A esta convocatòria se li aplica la Llei 1/2015, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament de la Llei general de subvencions, així com les bases reguladores d'esta convocatòria.  
  
Dotzé. Eficàcia  
Esta resolució tindrà efecte l'endemà de publicar-se en el Diari Oficial de la Generalitat Valenciana.  
  
  
DISPOSICIONS FINALS  
  
Primera. Delegació  
Es delega a la persona titular de la Direcció General de Patrimoni Cultural la facultat de resoldre la concessió i la denegació d'estes ajudes i se l'autoritza perquè, en l'àmbit de les seues competències, adopte les resolucions pertinents per a l'execució d'esta resolució.  
  
Segona. Règim de recursos  
De conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra este acte, que posa fi a la via administrativa, es podrà recórrer potestativament en reposició o bé plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del vicepresident primer i conseller de Cultura i Esport en el termini d'un mes a comptar de l'endemà de publicar-se en el Diari Oficial de la Generalitat Valenciana.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà que es publique en el Diari Oficial de la Generalitat Valenciana.  
  
València, 26 d'abril de 2024.- La directora general de Patrimoni Cultural (p. d. R 13.04.2022; DOGV 9328, 29.04.2022): María del Pilar Tebar Martínez.